b'\n_START_ARTICLE_\nKentauri\n_START_SECTION_\nMytologia\n_START_PARAGRAPH_\nKentaurin t\xc3\xa4htikuvio esitt\xc3\xa4\xc3\xa4 Kreikan mytologian Kheironia, kentauria, joka muista kaltaisistaan poiketen oli viisas ja hyv\xc3\xa4luonteinen. H\xc3\xa4n opetti ihmissankareita, kuten Iasonia ja Heraklesta. Kerran Herakles ampui Kheironia vahingossa myrkkynuolella, ja p\xc3\xa4\xc3\xa4st\xc3\xa4kseen kivuistaan t\xc3\xa4m\xc3\xa4n oli luovuttava kuolemattomuudestaan. Zeus salli Kheironin kuolla ja sijoitti h\xc3\xa4net t\xc3\xa4htitaivaalle. My\xc3\xb6s Jousimiehen t\xc3\xa4hdist\xc3\xb6n on usein n\xc3\xa4hty esitt\xc3\xa4v\xc3\xa4n Kheironia, vaikkei h\xc3\xa4nen tunnusmerkkins\xc3\xa4 ollutkaan jousi._NEWLINE_Joskus Kentauri on yhdistetty Nuolen t\xc3\xa4hdist\xc3\xb6\xc3\xb6n, jonka se ampuu kohti Kotkaa. Kotka kidutti Prometheusta, jonka Kheiron pyrki pelastamaan. Kentauri n\xc3\xa4ytt\xc3\xa4\xc3\xa4 jahtaavan Suden t\xc3\xa4hdist\xc3\xb6\xc3\xa4, joka kulkee sen edell\xc3\xa4 taivaan kiertyess\xc3\xa4.'